Poročilo Bienale 2005

SPLOŠNA OCENA ŽIRIJE:  
  
Žirija v sestavi: Edi Majaron – predsednik žirije in člani Daniel Demšar, Mojca Jan Zoran in Barbara Orel je na 3. bienalu Ustanove lutkovnih ustvarjalcev gledala in ocenjevala 10 tekmovalnih predstav, ki jih je predlagal selektor Slavko Pezdir. V celotni beri je nagradila le elemente, ki suvereno izstopajo iz korektnega povprečja. Zato je podelila le 4 nagrade.  
Žirija ugotavlja, da predstave, namenjene otroškemu občinstvu, z umetniškega vidika pri ustvarjalcih niso deležne enake ambicioznosti kot jo je čutiti v predstavah za odrasle. Zato žirija še posebej izpostavlja skrb, da se v samo ustvarjalnost pri otroških predstavah vse preveč pogosto vpleta tudi neustvarjalni element – prodaja.   
  
NAGRADE:  
  
Žirija po pregledu tekmovalnega programa 3. bienala Ustanove lutkovnih ustvarjalcev soglasno podeljuje naslednje nagrade:  
  
1. **Nagrado za glasbo prejme Bojana Šaljić za scensko glasbo v predstavi *Svetnik Krespel* gledališča Konj.**  
Glasba Bojane Šaljić bistveno podpira dramaturgijo predstave *Svetnik Krespel*, nadgrajuje besedilo in dodaja predstavi novo izrazno dimenzijo.  
  
2. **Nagrado za animacijo prejme Matija Solce** **za interpretacijo vseh vlog v predstavi *Male nočne zgodbe* gledališča Matita.**  
Matija Solce izhaja iz primarne igrivosti, ki jo vešče in kultivirano nadgrajuje s prepričanjem v moč predmeta kot metafore.  
  
3. **Nagrado za vizualno celovitost predstave *Svetnik Krespel* gledališča Konj prejme Silvan Omerzu**.  
Silvan Omerzu z barvno in oblikovno redukcijo, izborom tehnologije, velikostnimi razmerji in kompozicijo prostora gradi prepričljivo, močno in avtorsko prepoznavno likovno dramaturgijo predstave.  
  
4. **Grand prix 3. bienala Ustanove lutkovnih ustvarjalcev za najboljšo predstavo v celoti prejme predstava *Pravljica o carju Saltanu* v izvedbi Mini teatra.**  
Uprizoritev *Pravljice o carju Saltanu* učinkovito združuje dramska, lutkovna in plesna izrazna sredstva. Odlična režija Aleksandra Anurova v Puškinovem ponavljanju dogodkov na izviren način vsako ponavljanje ustvari kot unikat, s čemer klasičen tekst vzpostavi kot sodobno gledališko materijo. Postavljeno idejo vrhunsko udejanji igralski trio Nataša Matjašec, Milan Štefe in Akira Hasegawa. Njihove izjemne individualne igralske stvaritve se dopolnjujejo, hranijo druga drugo, predvsem pa vzpostavljajo intenzivno harmoničnost. Igra in režija skupaj z vizualno podobo Ane Viktorove in Ane Savić Gecan ter glasbo Mitje Vrhovnika Smrekarja so v predstavi *Pravljica o carju Saltanu* v izvedbi Mini teatra nedeljiva harmonična celota ali celostna umetnina (Gesamtkunstwerk) v smislu klasične filozofske estetike.